Temeljem članka 7. stavka 1. Odluke o davanju u zakup javnih skloništa (Službeni glasnik Grada Osijeka br. 6/16) Gradonačelnik Grada Osijeka raspisuje

**J A V N I N A T J E Č A J**

**za davanje u zakup javnih skloništa**

**na području grada Osijeka**

I.

Predmet Natječaja su javna skloništa na slijedećim lokacijama:

1. Stonska 6, površine 210,00 m2
2. Kaštelanska 46, površine 200,00 m2
3. Umaška 18, površine 200,00 m2
4. Vijenac I. Meštrovića 74, površine 160,00 m2
5. Vladimira Nazora 7 (istok), površine 260,00 m2

6 . Vladimira Nazora 16 (zapad), površine 260,00 m2

Na navedenim lokacijama namjena je: sportska (sportski klubovi koji organiziraju tečajeve uz naplatu ili čiji članovi imaju obvezu plaćanja članarine i ostali sportski klubovi) glazbena, plesna i kulturna.

U javnim skloništima iz stavka 1. ovog članka još uvijek se nalazi oprema ranijih zakupnika, a ista će biti uklonjena ako isti ne uspiju u natječaju.

II.

Skloništa iz prethodne točke daje se u zakup na vrijeme od četiri (4) godine, računajući od dana sklapanja Ugovora o zakupu.

III.

Početni iznos mjesečne zakupnine za javna skloništa iznosi :

1. glazbene grupe, plesne skupine i udruge 80,00 kn

2. a) sportski klubovi koji organiziraju tečajeve uz naplatu

ili čiji članovi imaju obvezu plaćanja članarine 300,00 kn

b) za ostale sportske klubove 150,00 kn.

IV.

Natjecati se mogu sve osobe koje imaju registriranu udrugu i pravne osobe registrirane u Republici Hrvatskoj i državama članicama Europske unije koje ispunjavaju sve natječajne uvjete.

Na natječaju ne može sudjelovati osoba koja je s Gradom sklopila ugovor o zakupu skloništa, a isto ne koristi za obavljanje ugovorene djelatnosti, osoba koja ne ispunjava ili neuredno ispunjava obveze iz ugovora o zakupu te osoba koja ima dugovanja prema Gradu Osijeku po bilo kojoj osnovi.

Pisana prijava za sudjelovanje na natječaju mora sadržavati:

-zahtjev, u kojem mora biti navedeno: naziv, OIB, sjedište udruge te statut udruge

-za pravnu osobu u zahtjevu treba biti navedena tvrtka, OIB i sjedište

- naznaku skloništa za koje se podnosi prijava, djelatnost (namjena) koja će se obavljati u skloništu,

- naziv banke i broj računa radi povrata jamčevine.

Uz pisanu ponudu ponuditelji su obvezni priložiti:

-izvornik ili ovjerenu presliku rješenja Trgovačkog suda o upisu u sudski registar ili izvadak iz sudskog registra koji ne smije biti stariji od trideset (30) dana od dana objave natječaja, iz kojeg mora biti vidljivo da je pravna osoba registrirana za djelatnost koja će se obavljati u skloništu, te ime i prezime zakonskog zastupnika pravne osobe

-izvornik ili ovjerenu presliku rješenja o upisu u registar udruga iz koje mora biti vidljivo da je udruga registrirana za djelatnost koja će se obavljati u skloništu

-ponuđeni iznos zakupnine izražen u apsolutnom i nominalnom iznosu, a ne u postotku, ili u opisnom iznosu u odnosu za druge ponude, izražen u kunama

-dokaz o uplaćenoj jamčevini.

V.

Ponuditelji su dužni, na ime jamčevine za sudjelovanje u natječaju, uplatiti početni iznos utvrđene cijene mjesečnog iznosa zakupa ovisno o vrsti djelatnosti za jedno zakupno mjesto.

Jamčevina se uplaćuje u Proračun Grada Osijeka, IBAN: HR5023600001831200002, model HR68, s pozivom na broj za fizičke osobe i pravne osobe -5738-OIB ponuditelja.

VI.

Pisane ponude s pripadajućim dokazima i prilozima dostavljaju se u zatvorenom omotu s naznakom “Natječaj za zakup javnog skloništa – ne otvarati”, na adresu Grad Osijek, F. Kuhača br. 9, Osijek.

Ponude se moraju dostaviti i biti zaprimljene putem urudžbenog zapisnika najkasnije do **15,00** sati, **15. ožujka 2021.**, bez obzira na način dostave.

Nepravodobne i nepotpune ponude, neće se razmatrati.

Ukoliko ponuditelji imaju dugovanje po bilo kojoj osnovi prema Gradu Osijeku njihove ponude se neće prihvatiti.

VII.

Ponuda mora biti potpisana od strane ponuditelja te ovjerena pečatom.

Alternativne ponude nisu dozvoljene.

VIII.

Najpovoljnija ponuda je ona ponuda koja uz ispunjavanje svih uvjeta iz natječaja, sadrži najveći ponuđeni iznos zakupnine, ovisno o namjeni koja će se obavljati u skloništu.

Javna skloništa mogu se dati u zakup dvojici ili više zakupnika kada obavljaju istu ili sličnu djelatnost.

IX.

U slučaju da na natječaj stignu dvije ili više ponuda s jednakim iznosima ponuđene zakupnine i udovoljavaju uvjetima natječaja, a ponuditelji nisu osobe iz točke VIII. stavak 2. ovog Natječaja, javni natječaj će se nastaviti usmenim javnim nadmetanjem tih ponuditelja odmah nakon otvaranja ponuda.

Ako se ponuditelji ne odazovu javnom nadmetanju smatrat će se da su odustali od svoje ponude.

X.

Otvaranje ponuda obavit će se javno **16. ožujka 2021.**, u **9,00** sati u prostoriji Grada Osijeka, F. Kuhača 9.

XI.

Grad Osijek zadržava pravo neprihvaćanja niti jedne ponude, bez obzira na ponudbene uvjete.

XII.

Ponuditelju čija ponuda bude prihvaćena, uplaćena jamčevina uračunava se u zakupninu, a ponuditeljima čije ponude nisu prihvaćene, ili su odustali od natječaja prije otvaranja ponuda, vratiti će se uplaćena jamčevina u roku od 8 dana od dana donošenja Odluke o odabiru najpovoljnijeg ponuditelja.

Ponuditelj čija ponuda bude prihvaćena, a koji odustane od ponude nakon javnog otvaranja ponuda ili odustane od sklapanja ugovora o zakupu gubi pravo na povrat uplaćene jamčevine.

XIII.

U slučaju da ponuditelj koji je ponudio najviši iznos mjesečne zakupnine, odustane od svoje ponude nakon provedenog postupka otvaranja pisanih ponuda, ne izabire se sljedeći najpovoljniji ponuditelj, već se za predmetnu lokaciju može raspisati novi natječaj.

XIV.

Odluku o odabiru najpovoljnijeg ponuditelja donosi Gradonačelnik Grada Osijeka, na prijedlog nadležnog Upravnog odjela, a ista će se dostaviti podnositeljima u roku od 8 dana od dana donošenja.

Na temelju odluke iz prethodnog stavka Grad Osijek kao zakupodavac i najpovoljniji ponuditelj sklopit će Ugovor o zakupu.

Ugovor o zakupu skloništa sklapa se u roku od 30 dana od dana donošenja Odluke o izboru najpovoljnijeg ponuditelja, na vrijeme od četiri godine.

Prije sklapanja Ugovora najpovoljniji ponuditelj dužan je dostaviti instrument osiguranja za izvršavanje ugovorenih obveza u obliku bjanko zadužnice na ugovoreni četverogodišnji iznos trajanja zakupa, te na samoj zadužnici uz dužnika, obvezu je potrebno da preuzme i jamac platac davanjem pisane izjave.

XV.

Najpovoljniji ponuditelj uzima sklonište u viđenom stanju te ga je dužan urediti i privesti namjeni o vlastitom trošku. Budući zakupnik ne smije obavljati preinake skloništa bez suglasnosti Grada Osijeka. Zakupnik je dužan na zahtjev nadležnog tijela civilne zaštite, bez odgode, a najkasnije u roku od 24 sata od priopćenog zahtjeva, isprazniti sklonište od osoba i stvari i osposobiti ga za sklanjanje ljudi.

KLASA: 363-01/21-01/18

URBROJ: 2158/01-02-21-7

Osijek, 8. ožujka 2021.

Gradonačelnik

Ivan Vrkić, dipl. iur.